พระยาสุรินทราชา (นกยูง วิเศษกุล)

มหาอำมาตย์โท **พระยาสุรินทราชา สยามราชภักดี  พิริยะพาหะ (นกยูง วิเศษกุล)** มีนามเดิมว่า นกยูง วิเศษกุล อดีตอธิบดีกรมไปรษณีย์โทรเลข อดีตสมุหเทศาภิบาล มณฑลภูเก็ต เป็นผู้แปลนวนิยายเรื่อง ความพยาบาท จากเรื่อง Vendetta ของมารี คอเรลลี ใช้นามปากกา "แม่วัน" ลงพิมพ์ในหนังสือ ลักวิทยา ฉบับที่ 2 พ.ศ. 2444 ถือเป็นนิยายแปลเล่มแรกของไทย ซึ่งนิยายแปลเล่มแรกนี้ยังส่งผลให้เกิดนิยายภาษาไทยเล่มแรกคือ ความไม่พยาบาท ในปี พ.ศ. 2458 แต่งโดยนายสำราญ หรือหลวงวิลาศปริวัตร (ครูเหลี่ยม) โดยได้รับอิทธิพลหลังจากได้อ่านนิยายแปลเล่มดังกล่าว

พระยาสุรินทราชา (นกยูง วิเศษกุล) เดิมมีบรรดาศักดิ์เป็น หลวงอภิรักษ์ราชฤทธิ์ ถือศักดินา 600 เมื่อวันที่ 10 พฤษภาคม พ.ศ. 2441 เป็นมหาดเล็กข้าหลวงเดิมในพระบาทสมเด็จพระมงกุฎเกล้าเจ้าอยู่หัว ต่อมาได้รับบรรดาศักดิ์เป็น พระวิสูตรเกษตรศิลป์ ถือศักดินา 800 เมื่อวันที่ 3 มกราคม พ.ศ. 2453 ดำรงตำแหน่งเป็นเจ้ากรมเพาะปลูก กระทรวงเกษตราธิการ และได้รับโปรดเกล้าฯ แต่งตั้งเป็น อธิบดีกรมไปรษณีย์โทรเลข เมื่อวันที่ 29 สิงหาคม 2457 และได้เลื่อนเป็นพระยาสุรินทราชา เมื่อวันที่ 16 มิถุนายน พ.ศ. 2463 ตำแหน่งเทศาภิบาลมณฑลภูเก็ต สืบต่อจาก พระยาสุรินทราชา (ม.ร.ว.สิทธิ์ สุทัศน์) ที่เลื่อนบรรดาศักดิ์ขึ้นเป็นพระยาวิชิตวงศ์วุฒิไกร (หม่อมราชวงศ์สิทธิ์ สุทัศน์) ต่อมาจึงได้ย้ายไปรับตำแหน่งสมุหเทศาภิบาลสำเร็จราชการมณฑลนครศรีธรรมราชเมื่อวันที่ 31 มีนาคม พ.ศ. 2468 จากนั้นจึงได้ย้ายมารับตำแหน่ง อธิบดีกรมนคราทร กระทรวงมหาดไทย เมื่อวันที่ 1 เมษายน พ.ศ. 2470 ก่อนจะถูกปลดออกจากประจำการรับพระราชทานบำนาญเมื่อวันที่ 1 เมษายน พ.ศ. 2475

พระยาสุรินทราชา (นกยูง วิเศษกุล) สมรสกับคุณหญิงเนื่อง สุรินทราชา มีธิดา 4 คน  คนสุดท้องคือหม่อมกอบแก้ว อาภากร ณ อยุธยา หม่อมในพระเจ้าวรวงศ์เธอ พระองค์เจ้าอาทิตย์ทิพอาภา (อดีตประธานคณะผู้สำเร็จราชการแทนพระองค์ในพระบาทสมเด็จพระปรเมนทรมหาอานันทมหิดล พระอัฐมรามาธิบดินทร) พระยาสุรินทราชา (นกยูง วิเศษกุล) และคุณหญิงเนื่อง สุรินทราชา จึงเป็นพระสสุระและพระสัสสุในพระเจ้าวรวงศ์เธอ พระองค์เจ้าอาทิตยทิพอาภา

พระยาสุรินทราชา (นกยูง วิเศษกุล) ถึงแก่อนิจกรรมเมื่อวันที่ 19 พฤษภาคม พ.ศ. 2485 สิริอายุได้ 66 ปี

จากการที่ท่านเป็นผู้แปลนวนิยายเรื่องแรกของไทย ทำให้ได้รับการยกย่องจากสมาคมนักแปลและล่ามแห่งประเทศไทย โดยตั้งชื่อรางวัลประจำปีที่มอบให้กับนักแปล และล่ามดีเด่น ใช้ชื่อรางวัลว่า "รางวัลสุรินทราชา"

และในปัจจุบัน มีถนนวิเศษกุล ในเขตอำเภอเมือง จังหวัดตรัง ตั้งขึ้นเพื่อเป็นเกียรติแก่ท่าน

## รับราชการและยศตำแหน่ง

* 6 กุมภาพันธ์ พ.ศ. 2453 จ่า
* 20 เมษายน พ.ศ. 2454 รั้งเจ้ากรมเพาะปลูก
* 20 สิงหาคม พ.ศ. 2454 อำมาตย์ตรี
* 4 พฤศจิกายน พ.ศ. 2454 อำมาตย์โท
* 10 กุมภาพันธ์ พ.ศ. 2454 – อำมาตย์เอก
* 17 กุมภาพันธ์ พ.ศ. 2454 เจ้ากรมเพาะปลูก
* 3 มกราคม พ.ศ. 2456 – นายหมู่ตรี
* – รักษาราชการแทนอธิบดีกรมไปรษณีย์โทรเลข
* 29 สิงหาคม พ.ศ. 2457 – อธิบดีกรมไปรษณีย์โทรเลข
* 15 กันยายน พ.ศ. 2457 – มหาอำมาตย์ตรี
* 10 พฤศจิกายน พ.ศ. 2457 – พระยาอจิรการประสิทธิ์
* 15 พฤศจิกายน พ.ศ. 2457 – เข้ารับพระราชทานสัญญาบัตรบรรดาศักดิ์
* 2 กรกฎาคม พ.ศ. 2460 จางวางตรี
* 20 มกราคม พ.ศ. 2462 – อาจารย์ในจุฬาลงกรณ์มหาวิทยาลัย
* 2 กรกฎาคม พ.ศ. 2463 – เข้ารับพระราชทานสัญญาบัตรบรรดาศักดิ์
* 20 กรกฎาคม พ.ศ. 2463 – สภานายกกรรมการจัดการลูกเสือมณฑลภูเก็ต
* 10 สิงหาคม พ.ศ. 2463 – นายกองโท
* 20 กันยายน พ.ศ. 2463 – รักษาราชการแทนผู้บัญชาการกองเสนารักษาดินแดนภูเก็ต
* 1 มกราคม พ.ศ. 2464 จางวางโท
* 27 กุมภาพันธ์ พ.ศ. 2466 – นายกองเอก

## เครื่องราชอิสริยาภรณ์
 ได้รับพระราชทานเครื่องราชอิสริยาภรณ์ทั้งไทยและต่างประเทศ ดังนี้
### เครื่องราชอิสริยาภรณ์ไทย

### เครื่องราชอิสริยาภรณ์ต่างประเทศ
*  :
** พ.ศ. 2443 – 80px เครื่องราชอิสริยาภรณ์นักบุญอันนา ชั้นที่ 3
*  :
** พ.ศ. 2455 – 80px เครื่องราชอิสริยาภรณ์ดาวขั้วโลก ชั้นที่ 2
*  :
** พ.ศ. 2463 – 80px เครื่องราชอิสริยาภรณ์มงกุฎอิตาลี ชั้นที่ 3

## อ้างอิง

หมวดหมู่:ทหารบกชาวไทย
หมวดหมู่:บรรดาศักดิ์ชั้นพระยา
หมวดหมู่:นักแปลชาวไทย
หมวดหมู่:สมาชิกกองเสือป่า